Source: http://scripta.kotus.fi/visk/sisallys.php?p=598
Timestamp: 2020-07-02 11:22:16+00:00
Document Index: 3703295

Matched Legal Cases: ['§ 598', '§ 598', '§ 599', '§ 601', '§ 1167', '§ 1309']

VISK - § 598 Millaisia määritteitä erisnimi saa
SISÄLLYS > RAKENNE > Substantiivit > Erisnimet > Erisnimien määritteet > Yleistä > § 598 Millaisia määritteitä erisnimi saa
Erisnimet voivat saada taipumattoman nimikemääritteen, esim. lehtori (Maija) Miettiselle, radio Mafiassa (» § 599). Erisnimilauseke esiintyy myös appositiosuhteessa toisen substantiivilausekkeen kanssa: koulun vanhimmalle lehtorille Maija Miettiselle (» § 601). Muutoin erisnimen määritteet ovat pitkälti samanlaisia kuin muillakin substantiiveilla, esim. demonstratiivisia, artikkelimaisia tai kvantifioivia määritteitä, adjektiivi- ja partisiippimääritteitä tai genetiivimääritteitä:
– – ei se Soili vieläkää tiedä meniskö se sinne (p) | Ahah, nyt mä tajusin, hih ihh kuka Tiina (p) | Kultaiset lehdet on levyn nimibiisi ja omistettu kahdelle edesmenneelle Matille, Bergströmille ja Pellonpäälle. (E) | – – iloinen Thorne tulee esiin. (l) | Vielä pitemmälle ulottuvat 1679 oluenpanon aloittaneen Liefmansin perinteet. (l) | koko kansan Mauno Koivisto (l)
sodanjälkeisessä Pariisissa (l) | epävakaalla Venäjällä (TV) | No ku mä vaa ajattelin tota Kaisaniemee (p) | yli miljoonan asukkaan Kapkaupunki (E)
Erisnimeä luonnehtiva relatiivilause on tyypillisesti epärestriktiivinen (b), koska erisnimiviittaus on jo sinänsä määräinen (» § 1167). Restriktiivinenkin relatiivilause on mahdollinen silloin, kun rajataan tarkoitteen alaa jossakin suhteessa, yleensä ajallisesti (c).
Kolmanneksi eniten ääniä sai Paavo Väyrynen, joka suomi jälkiarvioissaan kitkerästi tiedotusvälineitä ja mielipidemittauksia. (l)
Ujohan se oli Mika silloin pienenä. Kiltti poika, miellyttävä, kuvailevat Arno ja Airi Kotilainen sitä Mikaa, joka 14 vuotta sitten ajoi mikroautoa Allun Grillin tunnuksilla. (l)
Huom. 1. Monikollisesti taipuvista nimistä kuten Kauniainen (?pieniin Kauniaisiin), monikollisista nimistä kuten Yhdysvallat (?suuressa Yhdysvalloissa) sekä ulkopaikallissijoissa taipuvista nimistä kuten Tampere (?leppoisalle Tampereelle) » § 1309.
Huom. 2. Tietyntyyppiset adjektiivit synnyttävät erisnimeä määrittäessään eri tulkintoja kuin yleisnimeä määrittäessään. Esimerkiksi ilmaus Pidän nuoresta Eino Leinosta viittaa kyseisen henkilön nuorena kirjoittamaan tuotantoon (vrt. Pidän nuoresta runoilijasta), ja ilmaus Se on tyypillistä Loiria viittaa kyseisen henkilön tekoihin, esityksiin tms.